Diari Oficial de la Generalitat Valenciana


Sumari del DOGV 3906, del 28-12-2000 (2000/10585)

ORDRE de 21 de desembre de 2000, de la Conselleria d'Indústria i Comerç, sobre concessió d'ajudes de l'Institut de la Petita i Mitjana Indústria de la Generalitat Valenciana (IMPIVA).
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   3906

Data del DOGV
:   28-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10247


Data del document
:   21-12-2000

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

 Descriptors 

:   * energia blana
    * innovació
    * investigació industrial
    * tecnologia
    * petita i mitjana indústria
    * suport econòmic
    * petita i mitjana empresa
    * protecció del medi ambient
    * ajuda a les empreses
    * estalvi d'energia

ORDRE de 21 de desembre de 2000, de la Conselleria d'Indústria i Comerç, sobre concessió d'ajudes de l'Institut de la Petita i Mitjana Indústria de la Generalitat Valenciana (IMPIVA). [2000/M10503]
  
La Comunitat Valenciana es caracteritza per disposar d'un teixit industrial constituït bàsicament per empreses de xicoteta i mitjana dimensió pertanyents majoritàriament a sectors productors de béns de consum tradicionals. La millora de la capacitat competitiva de les xicotetes i mitjanes empreses requereix diferenciar el seu producte sobre la base d'actius com ara la qualitat, el disseny, la innovació, la potenciació de marques i la incorporació de continguts tecnològics tant en els productes com en els processos productius, de manera que augmente el valor afegit dels productes i el nivell de productivitat dels processos utilitzats.
  
Així mateix, la Comunitat Valenciana ha d'avançar en la direcció d'ampliar el seu teixit productiu augmentant el nombre d'empreses de base tecnològica, de manera que puga dotar-se la producció industrial d'un major contingut innovador i de I+D.
  
En aquesta línia, l'actuació de la Conselleria d'Indústria i Comerç per donar suport a la millora competitiva del teixit industrial de la Comunitat Valenciana s'orienta en una doble direcció. Per una part busca incrementar la capacitat tecnològica del sistema industrial, de manera que augmenten les seues possibilitats d'innovació de producte, millora de processos i oportunitats de diversificació industrial cap a activitats amb més contingut tecnològic. I, d'altra banda, s'adreça a potenciar altres facetes de la innovació igualment rellevants per al teixit industrial de la Comunitat Valenciana (qualitat en la gestió empresarial, disseny de producte, etc.).
  
Amb aquesta doble finalitat, l'IMPIVA desenvoluparà activitats i concedirà ajudes tendents a: millorar la competitivitat i el desenvolupament del teixit industrial; a impulsar la plena participació de la Comunitat Valenciana en la societat del coneixement, potenciant la innovació, la investigació i el desenvolupament, i la utilització de les tecnologies més avançades de la informació i les telecomunicacions; a desenvolupar el potencial dels recursos humans com un component fonamental amb vista a sustentar la capacitat d'innovació de les empreses; i a millorar la utilització dels recursos energètics potenciant mesures d'estalvi, substitució i diversificació de fonts d'energia.
  
Per això, i en virtut de les facultats que m'atorga l'article 35 de la Llei 5/1983,
  
ORDENE
  
CAPÍTOL I
  
Disposicions generals
  
Article 1
  
1. Constitueix l'objecte de la present ordre establir el procediment i el marc general per a la concessió d'ajudes de l'Institut de la Petita i Mitjana Indústria de la Generalitat Valenciana (IMPIVA), en l'àmbit de la Comunitat Valenciana.
  
2. Les ajudes per a projectes i actuacions seran gestionades i concedides per l'esmentat Institut en el marc de les seues línies de suport i d'acord amb les lleis de pressupostos de la Generalitat Valenciana per a cada exercici econòmic.
  
3. Per mitjà de resolució del president de l'IMPIVA, es faran públics la convocatòria de plans, línies i programes, i l'import global màxim destinat al finançament de les ajudes que establisca la corresponent llei de pressupostos.
  
4. La convocatòria haurà d'incloure, entre altres possibles punts, els següents:
  
- Naturalesa de l'ajuda.
  
- Actuacions objecte d'ajuda.
  
- Beneficiaris.
  
- Cost incentivable.
  
- Quanties màximes, si és el cas, aplicables.
  
- Terminis de presentació de sol·licituds, si és el cas.
  
Article 2
  
1. Podran acollir-se a les ajudes incloses en aquesta ordre:
  
- Empreses.
  
- Agrupacions d'empreses.
  
- Professionals.
  
- Particulars.
  
- Entitats públiques i privades sense fi de lucre a les quals no se'ls aplicarà necessàriament els límits quant a costos incentivables i percentatges màxims d'ajuda.
  
2. A efectes de la present ordre, es considerarà xicoteta i mitjana empresa (PIME), segons la Recomanació de la Comissió Europea (DOCE núm. L107/4, de 30 d'abril de 1996), la unitat econòmica amb personalitat física o jurídica que reunisca els següents requisits:
  
- Que ocupe menys de 250 persones.
  
- Que tinga un volum de negoci anual no superior a 95.532.563 d'euros (4.169.581.171 pessetes), o bé un balanç general no superior a 76.392.777 d'euros (9.859.925.521 pessetes).
  
- I que complisca el criteri d'independència, entenent per empreses independents aquelles en les quals el 25% o més del seu capital o dels seus drets de vot no pertanya a una altra empresa, o conjuntament a diverses empreses que no responguen a la definició de PIME o de xicoteta empresa, segons el cas. Aquest llindar podrà superar-se en els casos següents:
  
- Si l'empresa pertany a societats públiques de participació, societats de capital risc o inversors institucionals, sempre que aquests no exercisquen, individualment o conjuntament, cap control sobre l'empresa.
  
- Si el capital està distribuït de manera que no és possible determinar qui el té i si l'empresa declara que pot legítimament presumir que el 25% o més del seu capital no pertany a una altra empresa o conjuntament a diverses empreses que no responen a la definició de PIME o de xicoteta empresa, segons el cas.
  
Així mateix, quan calga distingir entre xicotetes empreses i mitjanes empreses, es considerarà xicoteta empresa aquella unitat econòmica que reunisca els següents requisits:
  
- Que ocupe menys de 50 persones.
  
- Que tinga un volum de negoci anual no superior a 7.000.000 d'euros (0.665.223.406 PTA) o un balanç general no superior a 5.000.000 d'euros (772.587.878 PTA).
  
- I que complisca el criteri d'independència anteriorment definit.
  
Article 3
  
1. Les sol·licituds d'ajuda hauran d'anar acompanyades dels documents que a continuació s'assenyalen:
  
a) Imprés normalitzat de sol·licitud.
  
b) Memòria del projecte, en imprés normalitzat.
  
c) Documentació acreditativa de la representació que té el firmant de la sol·licitud.
  
2. Examinada la documentació aportada, si aquesta no reuneix els requisits exigits, es demanarà a l'interessat que en un termini de 10 dies esmene la falta o adjunte la documentació necessària, amb indicació que si no ho fa així, es considerarà que ha desistit de la sol·licitud.
  
3. Així mateix, es podrà demanar al sol·licitant qualssevol altres dades, documents i informes complementaris que resulten necessaris per a la resolució de l'expedient.
  
Article 4
  
1. Les sol·licituds es presentaran amb anterioritat a la realització del projecte amb les excepcions que puguen establir-se en les convocatòries d'ajudes de l'IMPIVA.
  
2. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
Article 5
  
Els criteris d'avaluació de les sol·licituds que podran prendre's en consideració en l'elaboració dels barems segons les diferents línies de suport seran:
  
a) Qualitat del projecte.
  
b) Viabilitat economicofinancera.
  
c) Característiques del sol·licitant i de l'entitat col·laboradora, si és el cas.
  
d) Adequació a les línies de la política industrial de la Generalitat Valenciana.
  
No obstant això, i d'acord amb les disponibilitats pressupostàries, podran aplicar-se els següents criteris per a la concessió de les ajudes:
  
a) Estimació, únicament, dels projectes que hagen obtingut major valoració.
  
b) Assignació d'ajudes en quantia suficient perquè els projectes es puguen portar a cap.
  
c) Prorrateig entre els beneficiaris de l'import global de les ajudes.
  
Article 6
  
1. Les ajudes seran concedides pel president de l'IMPIVA mitjançant resolució o conveni.
  
Després de l'informe previ d'una comissió d'avaluació o informe tècnic, el director general de l'IMPIVA elevarà proposta al president de l'IMPIVA, el qual dictarà resolució o subscriurà el corresponent conveni.
  
2. Les resolucions de concessió i els convenis subscrits en fixaran la quantia i incorporaran, si és el cas, les condicions i obligacions que afecten el desenvolupament del projecte. Així mateix, podran establir-se terminis parcials perquè el beneficiari execute com a mínim un determinat percentatge del projecte i altres condicions per a la seua justificació.
  
3. La concessió i el pagament de les ajudes estaran condicionats al compliment pel beneficiari de les seues obligacions fiscals i amb la Seguretat Social, en el moment de l'atorgament, en els termes establits en la normativa vigent en la matèria, i a l'acreditació de la seua personalitat jurídica referida al moment de la sol·licitud de l'ajuda.
  
L'IMPIVA podrà establir els convenis corresponents amb la hisenda pública i la Seguretat Social per verificar el compliment de les esmentades obligacions.
  
Quan l'ajuda s'atorgue a una societat en constitució, en cap cas es pagarà l'import d'aquesta abans que la societat estiga constituïda i inscrita en el registre corresponent; per a l'acreditació es fixarà un termini.
  
4. El termini màxim per a emetre i notificar la resolució serà de tres mesos des de l'acabament del termini de presentació de sol·licituds. Transcorregut el dit termini sense que s'hi haja resolt i notificat, s'entendrà desestimada la sol·licitud d'ajuda en els termes establits en l'article 44 de la Llei, 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 7
  
1. És competència del director general de l'IMPIVA la resolució de les incidències que es produïsquen amb anterioritat o posterioritat a la concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
- Minoració de la subvenció concedida.
  
2. Es delega en el director general de l'IMPIVA la resolució dels expedients de revocació.
  
3. En qualsevol moment de la vigència de l'expedient, el beneficiari haurà d'actualitzar la documentació presentada que haguera experimentat alguna modificació, i comunicar altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8
  
1. L'IMPIVA, per si o a través de l'òrgan o entitat que designe, podrà en tot moment efectuar totes les accions de comprovació i verificació de la inversió o realització de l'actuació objecte d'ajuda que estime necessàries, sense perjudici de les portades a cap, si és el cas, per les unitats del Fons Europeu de Desenvolupament Regional (FEDER), del Fons Social Europeu (FSE) o d'uns altres fons.
  
2. Així mateix, el beneficiari estarà obligat a sotmetre's a les actuacions de control financer de la Intervenció General de la Generalitat Valenciana amb relació a les subvencions o ajudes concedides.
  
Article 9
  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que s'ha establit en el punt anterior, els beneficiaris hauran de presentar:
  
- Documentació acreditativa de l'execució del projecte.
  
- Acreditació, si és el cas, del compliment de les obligacions i condicions que s'hagueren establit.
  
Si per causa justificada els beneficiaris sol·licitaren un ajornament per a la justificació del projecte, aquest haurà de presentar-se abans de l'expiració del termini establit i serà resolt pel director general de l'IMPIVA.
  
Article 10
  
Amb caràcter excepcional, i en els termes previstos en la normativa vigent, podrà anticipar-se el pagament de l'ajuda amb anterioritat a la realització del projecte en els percentatges màxims establits en aquella, després de la presentació prèvia per part del beneficiari, si és el cas, de garantia suficient en la forma i quantia que determine la normativa aplicable.
  
Article 11
  
La concessió i, si és el cas, el pagament de l'ajuda als beneficiaris sotmesos en un procediment de reintegrament iniciat en el marc d'ajudes de la mateixa naturalesa, quedarà condicionada a l'acabament d'aquest.
  
Article 12
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, l'execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualssevol obligacions establides en la convocatòria o en la normativa vigent, dels requisits, les condicions i totes altres circumstàncies que originaren l'atorgament de la subvenció o la falta de justificació de la realització del projecte, donarà lloc a la incoació del corresponent expedient que podrà acabar, si és el cas, amb la revocació de la subvenció i comportar l'obligació de reintegrar les ajudes percebudes i els interessos de demora des del moment del pagament de la subvenció.
  
3. Es podrà prescindir del tràmit d'audiència quan no apareguen en el procediment ni siguen tinguts en compte en la resolució uns altres fets ni unes altres al·legacions i proves que les adduïdes per l'interessat.
  
Article 13
  
La concessió de les ajudes previstes en la present ordre queda supeditada al que s'ha disposat en l'article 88.3 del Tractat Constitutiu de la Comunitat Europea i la resta de normativa aplicable en matèria de competència, en especial la relativa a determinats sectors agrícoles i industrials.
  
CAPÍTOL II
  
Règim d'ajudes
  
Article 14
  
1. Les ajudes que s'estableixen en la present ordre tenen la consideració de:
  
- Subvenció a fons perdut.
  
- Bonificació d'interessos.
  
- Garantia.
  
2. Els percentatges d'ajudes als quals fa referència la present ordre s'entendran en termes bruts.
  
3. Els préstecs bonificats podran finançar com a màxim el 75% del cost de la inversió i les aportacions als fons de garantia es destinaran a assumir una part del risc de les operacions consistents a avalar préstecs.
  
4. L'import de les ajudes haurà de respectar els percentatges màxims establits en els respectius règims d'ajuda.
  
5. Es podrà establir un màxim d'ajuda per beneficiari d'acord amb la disponibilitat pressupostària global o per programes, i fins i tot la denegació d'ajuda en algun programa d'acord amb les ajudes rebudes pel beneficiari en altres programes.
  
6. Quan s'atorguen ajudes que per anar adreçades a entitats sense fi de lucre queden fora de l'àmbit d'aplicació dels règims d'ajuda, els beneficiaris hauran de prestar els seus serveis a preu de mercat i no podran emprendre activitats econòmiques que repercutisquen en tercers, de manera que falsegen o amenacen falsejar la competència.
  
7. No serà subvencionable l'IVA satisfet per l'adquisició de béns i serveis, excepte quan es tracte d'entitats acollides al règim d'exempció del dit impost.
  
8. De la mateixa manera, es tindrà en compte el principi que una mateixa despesa no podrà beneficiar-se simultàniament de més d'un fons estructural, i aquests fons seran incompatibles amb els fons de cohesió.
  
Article 15
  
1. Quan un projecte abrace dos o més camps, la quantia de l'ajuda es determinarà mitjançant una avaluació precisa de la part corresponent a cada un d'ells.
  
2. En el marc de les disposicions vigents es podrà donar suport a projectes o actuacions plurianuals.
  
3. Cap projecte acollit als règims d'ajuda inclosos en la present ordre podrà rebre altres ajudes, excepte les que una vegada acumulades a la concedida no sobrepassen el màxim establit en el règim més favorable.
  
Article 16
  
A fi de garantir que les inversions productives subvencionades són viables i sanes, l'aportació del beneficiari destinada al seu finançament haurà de ser com a mínim del 25%. Aquesta aportació mínima no podrà disposar de cap ajuda. Així mateix, aquestes inversions hauran de mantenir-se durant un mínim de cinc anys.
  
Article 17. Ajudes en matèria d'energia
  
Les ajudes en matèria d'energia es concediran en el marc que s'estableix a continuació:
  
1. Podran ser objecte d'ajuda les següents actuacions:
  
a) Inversions en estalvi energètic.
  
b) Inversions que fomenten la diversificació energètica.
  
c) Inversions en energies renovables.
  
d) Projectes de promoció energètica.
  
e) Qualsevol projecte que en el camp de l'energia estiga d'acord amb les línies de suport de l'IMPIVA.
  
2. Es considerarà cost incentivable d'acord amb cada actuació susceptible de suport i amb les especificitats recollides en el règim d'ajudes:
  
- Inversions en edificis, instal·lacions i béns d'equip.
  
- Despeses externes.
  
- Inversions no productives.
  
- Altres despeses associades al projecte.
  
3. L'import màxim de les ajudes que podrà concedir-se serà:
  
- Per a projectes d'inversions, fins un 37% si la inversió es realitza a la província de València; fins un 35% si la inversió es realitza a la província de Castelló; i fins un 40% si es realitza a la província d'Alacant. Aquests límits podran incrementar-se en 15 punts percentuals quan el beneficiari siga una pime.
  
- Per a projectes de promoció energètica, fins al 100%.
  
Article 18. Ajudes per a la protecció del medi ambient
  
Les ajudes en matèria de medi ambient es concediran en el marc que s'estableix a continuació:
  
1. Podran ser objecte d'ajuda les següents actuacions:
  
a) Inversions per a l'adaptació a noves normes obligatòries d'instal·lacions amb més de dos anys de funcionament previs a l'entrada en vigor de les noves normes.
  
b) Inversions per a fomentar que les empreses superen les normes mediambientals obligatòries.
  
c) Inversions per a millorar el medi ambient en cas que no hi haja normes obligatòries.
  
d) Activitats d'assessorament.
  
e) Qualsevol projecte que en matèria de medi ambient estiga d'acord amb les línies de suport de l'IMPIVA.
  
2. Es considerarà cost incentivable d'acord amb cada actuació susceptible de suport, i amb les especificitats recollides en el règim d'ajudes:
  
- Inversions en instal·lacions i obra civil limitada exclusivament a aquella directament lligada amb la protecció del medi ambient (terrenys, edificis i instal·lacions).
  
- Inversions en béns d'equip (maquinària i equips) la finalitat dels quals siga reduir o eliminar la contaminació.
  
- Costos de redacció dels projectes tècnics relacionats amb les inversions.
  
- Despeses de contractació, assessorament i consultoria de serveis externs.
  
3. L'import màxim de les ajudes que podrà concedir-se serà:
  
- Per a projectes d'inversions, fins al 37% si la inversió es realitza a la província de València; 35% si la inversió es realitza a la província de Castelló; i fins un 40% si es realitza a la província d'Alacant. Aquests límits podran incrementar-se en 15 punts percentuals quan el beneficiari siga una PIME.
  
- Per a projectes d'assessorament, fins al 50%. Aquest límit podrà incrementar-se en 15 punts percentuals quan el beneficiari siga una PIME.
  
Article 19. Ajudes per al foment de la investigació i el desenvolupament tecnològic
  
Les ajudes per al foment de la I+DT es concediran en el marc que s'estableix a continuació:
  
1. Podran ser objecte d'ajuda les següents actuacions:
  
a) Activitats de desenvolupament precompetitiu.
  
b) Activitats d'investigació industrial.
  
c) Auditories tecnològiques.
  
d) Assistència tècnica destinada a la difusió, sol·licitud i manteniment de les patents dels resultats de la investigació.
  
e) Qualsevol projecte que en matèria de I+DT estiga d'acord amb les línies de suport de l'IMPIVA.
  
2. Es considerarà cost incentivable d'acord amb cada actuació susceptible de suport i amb les especificitats recollides en el règim d'ajudes:
  
- Despeses de personal empleat exclusivament en els projectes de I+D objecte d'ajuda.
  
- Costos d'instrumental i de material, utilitzats exclusivament i de manera permanent per a l'activitat d'investigació, i també les plantes pilot.
  
- Servei d'assessoria i serveis equivalents, inclosos els coneixements tècnics adquirits de fonts exteriors.
  
- Despeses de funcionament directament derivades de la investigació.
  
- Despeses generals addicionals sufragades directament i derivades d'activitat industrial (només un 15%).
  
- Serveis externs.
  
3. L'import màxim de les ajudes que podrà concedir-se serà:
  
- Per a projectes de desenvolupament precompetitiu, fins al 35%.
  
- Per a projectes d'investigació industrial, fins al 60%.
  
Aquests límits podran incrementar-se en 10 punts percentuals quan el beneficiari siga una PIME.
  
Igualment podrà incrementar-se un 15%, si els projectes estan vinculats a programes comunitaris, o un 10% quan el projecte, complint el que s'ha establit en les directrius comunitàries de I+D (98/C 48/02), implique una col·laboració transfronterera entre dos estats membres, una col·laboració efectiva entre empreses i organismes públics d'investigació, o permeta una àmplia difusió i publicació dels resultats.
  
En tot cas, el percentatge resultant després de l'acumulació no podrà superar el 50% per a projectes de desenvolupament precompetitiu i el 75% per a projectes d'investigació industrial.
  
- Per a auditories tecnològiques, fins un 75% o 50% del cost dels estudis segons que es tracte d'investigació industrial o de desenvolupament precompetitiu respectivament.
  
- Per a projectes d'assistència tècnica encaminats a la difusió dels resultats de les investigacions es podrà concedir intensitat igual a la de l'ajuda concedida per a l'activitat d'investigació de la qual es derive la despesa de difusió corresponent.
  
Article 20. Ajudes en matèria de suport a la inversió, la diversificació i la innovació
  
Les ajudes en matèria de suport a la inversió, la diversificació i la innovació es concediran en el marc que s'estableix a continuació:
  
1. Podran ser objecte d'ajudes les següents actuacions:
  
a) Projectes de cooperació empresarial, dirigits a les PIME.
  
b) Projectes d'implantació de sistemes de qualitat.
  
c) Projectes innovadors, diversificadors del teixit industrial o generadors d'ocupació.
  
d) Projectes dirigits a l'assistència a certàmens.
  
e) Projectes dirigits a la incorporació de les empreses a la societat de la informació.
  
f) Projectes de vigilància tecnològica.
  
g) Projectes innovadors, diversificadors del teixit industrial o generadors d'ocupació que contribuïsquen a la millora de la competitivitat a través d'inversions en actius fixos.
  
h) Projectes de creació d'empreses i projectes innovadors, diversificadors o generadors d'ocupació desenvolupats per les PIME.
  
i) Qualsevol projecte que en el camp de la inversió, la diversificació i la innovació estiga d'acord amb les línies de suport de l'IMPIVA.
  
2. Es consideraran els següents costos incentivables, d'acord amb cada actuació susceptible de suport i amb les especificitats recollides en el règim d'ajudes.
  
- Inversions immaterials.
  
- Inversions materials.
  
- Despeses d'assessorament a PIME.
  
- Altres despeses associades al projecte per a PIME.
  
3. L'import màxim de les ajudes que podrà concedir-se serà:
  
- Cost de les inversions materials i immaterials, fins un 37% si la inversió es realitza a la província de València; fins un 35% si la inversió es realitza a la província de Castelló; i fins un 40% si la inversió es realitza a la província d'Alacant. Els límits indicats podran incrementar-se en 15 punts percentuals quan el beneficiari siga una PIME.
  
- Fins al 50% de les despeses d'assessorament per part de consultors externs a PIME.
  
- Fins al 50% de les despeses associades al projecte per a PIME.
  
Article 21. Ajudes en matèria de formació
  
Les ajudes en matèria de formació es concediran en el marc que s'estableix a continuació.
  
1. Podran ser objecte d'ajudes les següents actuacions:
  
a) Formació general lligada al funcionament general de les empreses.
  
b) Formació específica lligada a l'activitat especifica de cada empresa.
  
2. Es considerarà cost incentivable, d'acord amb les especificitats que establisca el règim d'ajudes:
  
- Costos de personal docent.
  
- Despeses de desplaçament del personal docent i beneficiaris.
  
- Altres despeses corrents i l'amortització dels instruments i equips utilitzats.
  
- Costos de serveis d'assessoria.
  
- Altres despeses objecte de cofinançament pel FSE, sempre que estiguen incloses en l'apartat 30 de les directrius sobre ajudes a la formació (98/C 343/07).
  
- Quan el curs siga impartit per un institut tecnològic, l'import facturat per l'institut tecnològic a l'empresa pel curs a mida, exclosos els costos de personal dels participants.
  
- Quan el curs siga impartit per la mateixa empresa, el material didàctic, el lloguer d'equips i locals i els costos del personal docent extern.
  
3. L'import màxim de les ajudes que podrà concedir-se serà:
  
- Per a activitats de formació general, fins al 60%. Aquest límit podrà incrementar-se en 20 punts percentuals quan el beneficiari siga una PIME.
  
- Per a activitats de formació específica, fins al 35%. Aquest límit podrà incrementar-se en 10 punts percentuals quan el beneficiari siga una PIME.
  
Quan els beneficiaris de la formació pertanyen a categories de treballadors desfavorides (treballadors menys qualificats, minusvàlids, treballadors d'edat avançada, dones que es reintegren al mercat laboral), les intensitats indicades podran incrementar-se en 10 punts percentuals.
  
Disposicions addicionals
  
Primera
  
En el supòsit d'ajudes cofinançades amb fons europeus, serà d'aplicació el procediment establit en la present ordre, que s'adequarà a les especialitats i complirà els requisits que, si és el cas, es determinen en relació amb aquestes.
  
La publicitat de les esmentades ajudes haurà de realitzar-se d'acord amb la normativa comunitària en la matèria.
  
Segona
  
Per executar la política industrial de la Generalitat Valenciana, l'IMPIVA podrà subscriure convenis de col·laboració amb entitats, institucions o empreses al llarg de cada exercici a càrrec de la dotació pressupostària existent. Els convenis subscrits que estiguen emmarcats en un programa, podran establir condicions específiques d'acord amb els límits establits en els règims d'ajuda. A les ajudes atorgades a través d'aquests convenis no els serà d'aplicació allò que s'ha disposat en els articles 3, 4 i 5 d'aquesta ordre.
  
Tercera
  
L'IMPIVA podrà convenir amb institucions financeres o de capital risc la tramitació de determinades ajudes.
  
Quarta
  
En el supòsit que els documents exigits ja els tinguera l'IMPIVA, el sol·licitant no estarà obligat a presentar-los, sempre que hi faça constar la data en què es presentaren o, si és el cas, s'emeteren, i es se'n declare la vigència sempre que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir els documents, l'IMPIVA podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fan referència els documents.
  
Cinquena
  
En el supòsit que es desenvolupe un procediment de tramitació telemàtica d'acord amb l'article 45 de la LRJPA, una vegada publicada la norma que el regule, les ajudes establides en aquesta ordre podran tramitar-se d'acord amb aquest.
  
Disposició derogatòria
  
Queda derogada l'Ordre de 22 de desembre de 1999, de la Conselleria d'Indústria i Comerç, sobre concessió d'ajudes de l'IMPIVA en matèria d'indústria, energia i PIME.
  
Disposició final
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana, sense perjudici del que s'ha disposat en l'article 88.3 del Tractat Constitutiu de la Comunitat Europea.
  
València, 21 de desembre de 2000
  
El conseller d'Indústria i Comerç,
  
FERNANDO V. CASTELLÓ BORONAT